31997D0284
L 114/45
JURNALUL OFÍCIAL AL UNIUNII EUROPENE
DECIZIA COMISIEI
din 25 aprilie 1997
de înlocuire a Deciziei 96/536/CE a Comisiei de stabilire a listei produselor pe bază de lapte pentru care statele membre sunt autorizate să acorde derogări individuale sau generale în temeiul articolului 8 alineatul (2) din Directiva 92/46/CEE, precum și natura derogărilor care se aplică fabricării acestor produse
(97/284/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/46/CEE a Consiliului din 16 iunie 1992 de stabilire a normelor sanitare pentru producția și introducerea pe piață a laptelui integral, a laptelui tratat termic și a produselor pe bază de lapte (1), astfel cum a fost modificată ultima dată prin Directiva 96/23/CE (2) a Consiliului, în special articolul 8 alineatul (2),
întrucât la articolul 8 alineatul (2) primul paragraf din Directiva 92/46/CEE se prevede posibilitatea ca statele membre să fie autorizate să acorde derogări individuale sau generale de la unele dispoziții ale directivei menționate anterior;
întrucât Decizia 96/536/CE (3) a Comisiei autorizează statele membre să acorde derogări de la unele dispoziții din articolul 7 partea A punctele 1-4 din Directiva 92/46/CEE și definește natura acestor derogări;
întrucât textul deciziei menționate anterior trebuie adaptat pentru a o face mai clară; întrucât, de asemenea, nu ar trebui publicată o listă a produselor pe bază de lapte pentru care statele membre acordă derogări individuale sau generale autorizate în temeiul articolului 8 alineatul (2) din Directiva 92/46/CEE;
întrucât acordarea unei derogări de către un stat membru în temeiul Deciziei 96/536/CE nu conferă producătorilor produselor în cauză dreptul de a comercializa produsele folosind o denumire rezervată în temeiul Regulamentului (CEE) nr. 2081/92 al Consiliului din 14 iulie 1992 privind protecția indicațiilor geografice și denumirilor de origine ale produselor agricole și alimentare (4), astfel cum a fost modificat ultima dată prin Regulamentul (CE) nr. 535/97 (5);
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Textul Deciziei 96/536/CE se înlocuiește cu următorul text:
„Articolul 1
În sensul articolului 8 alineatul (2) din Directiva 92/46/CEE și în sensul prezentei decizii, prin produse pe bază de lapte prezentând caracteristici tradiționale se înțeleg produsele pe bază de lapte care:
-
sunt recunoscute din punct de vedere istoric
sau
-
sunt fabricate conform unor specificații tehnice sau metode de fabricare codificate sau înregistrate în statul membru în care produsele sunt fabricate în mod tradițional
sau
-
sunt protejate printr-o lege națională, regională sau locală în statul membru în care produsele sunt fabricate în mod tradițional.
Articolul 2
Statele membre sunt autorizate să acorde unităților care fabrică anumite produse pe bază de lapte prezentând caracteristici tradiționale, astfel cum sunt acestea definite la articolul 1, derogări individuale sau generale de la cerințele prevăzute:
(a)
în anexa B capitolul I punctul 6 și în anexa C capitolul III punctul 2 la Directiva 92/46/CEE cu privire la natura materialelor care intră în componența instrumentelor și a echipamentelor specifice preparării, condiționării sau ambalării acestor produse;
cu toate acestea, aceste instrumente și echipamente ar trebui menținute în mod constant într-o stare de curățenie satisfăcătoare și ar trebui să fie curățate și dezinfectate în mod regulat;
(b)
în anexa B capitolul I punctul 2 literele (a), (b), (c) și (d) la Directiva 92/46/CEE, cu privire la spațiile de maturare sau sălile de maturare ale acestor produse;
aceste spații de maturare sau săli de maturare pot avea pereți naturali din punct de vedere geologic, pereți, podele, tavane și/sau uși cu asperități, neimpermeabile, nerezistente, neacoperite cu un strat de vopsea de culoare deschisă sau care nu sunt construite din materiale inalterabile. Pentru a se ține cont de flora de ambianță specifică a acestora, ritmul și natura operațiunilor de curățare și dezinfectare a acestor spații și săli se adaptează acestui tip de activitate.”
Articolul 2
Prezenta decizie se adresează statelor membre.
Adoptată la Bruxelles, 25 aprilie 1997.